LidanRubinov/Halacha-QA huggingface dataset:
שאלה: השבת כסף: מצאתי שטר של 200 שקל במכולת, ואז שאל מישהו את הקופאי האם נמצא שם 400 שקל שאולי נאבדו לו שם. האם יש חיוב השבה?
תשובה: 1. סכום הכסף הוא סימן (מניין הוי סימן, עיין שו"ע חו"מ סימן רסב,ג). 2.המוצא אבידה שאין בה סימן בחנות, אם נמצא ברחבי החנות ולא על שולחנו של המוכר הרי ששייך למוצא ולא לבעל החנות משום שכיון שדרך האנשים מבחוץ להיכנס ולצאת לחנות, הרי שדין החנות כדין רשות הרבים. (עיין ב"מ דף כו:,שו"ע חו"מ סימן רס,ה). 3. אם יש סימן באבידה שנמצאה בחנות, נחלקו הפוס': האם הדין במשנה אמור רק בחנות שרוב הקונים שם הם גויים או אפילו בחנות שרוב הקונים הם ישראל. לדעת הרא"ש אפילו ברוב ישראל יש יאוש בעלים והמוצא אינו צריך להכריז,ולדעת הרמב"ם ברוב ישראל צריך המוצא להכריז כיון שאין יאוש בעלים. 4. במקרה שלנו, סכום הכסף הנמצא הוא פחות ממה שאומר המאבד, ולכן לכאורה אינו נחשב סימן. אמנם יש מקום להסתפק שמא שטר ה-200 שנמצא היה בין ה-400   שאבדו (ניתן לברר ע"י שישאל את המאבד באיזה אופן היו לו 400, ואם יאמר שהיו לו ד' שטרות של מאה   ודאי שאין שטר ה-200 שייך לו). אם אומר שאבד לו שטר של 200   מסתבר שהשטר שמצאת אבד לו, וסיכוי קטן שהשטר שמצאת אבד למישהו אחר בדיוק באותו הזמן. 5. שאלה נוספת שיש לדון בה היא האם אנו אומרים שנחשב שהתייאש למרות שכעת תובע הכסף מן הקופאי. הגמ' (ב"מ כו,ב) אומרת שאם אבד מטבע לאדם בחול, ואדם אחר מצא אותו, למרות שאח"כ המוצא רואה שהמאבד חזר עם מסננת לחפש את המטבע בחול, הדין הוא שאינו חייב להחזיר לו כי ברור שהוא התייאש, למרות שממעשיו נראה שלא התייאש אלא שסובר כשם שנפל ממני כך נפל מאחרים ואולי אמצא אחד מהן (וכן נפסק בשו"ע חו"מ רסב,יד). לכן גם במקרה שלנו למרות שנראה שלא התייאש שהרי בא לקופאי ושאל אם מישהו מצא 400, יש להניח שהתייאש, אך מאידך אולי באמת לא התייאש ואינו דומה לאיבד מטבע בחול ששם סבירות קלושה למצוא המטבע ואילו במקרה שלנו בוודאי שמישהו מצא ויש סיכוי שהוא ישר ויחזיר האבידה, ולכן יש לנו ספק האם התייאש. 6. גם היכן שאין חובת החזרה מן הדין, יש להחזיר לפנים משורת הדין. 7. לסיכום הלכה למעשה: א. לברר שבאמת איבד שטר של 200   (לשאול אותו בצורה סתמית כיצד היו השטרות שאיבד ולא באופן שיוכל להבין שמצאת שטר של 200  ). ב. אם אומר שאבד לו שטר של 200   משום שישנו ספק האם התייאש, יש לנהוג לפנים משורת הדין ולתת לו את השטר. אם כבר הלך ואין אפשרות לאתרו אתה רשאי להשתמש בכסף רק תרשום לעצמך לזיכרון שמצאת 200   כדי שאם יבוא המאבד תזכור לתת לו. הרב ניר אביב
שאלה: הלכות בדיקת ושרפת חמץ: האם תוכלו להסביר לי קצת על בדיקת החמץ, מתי אני צריך לשרוף את החמץ ומה מברכים?
תשובה: זמן הבדיקה: בלילה שלפני ליל הסדר בודקים חמץ. זמן הבדיקה הוא בערב מיד לאחר תפילת ערבית. קודם שיתחיל לבדוק החמץ יברך: "ברוך אתה ה' אלוקנו מלך העולם אשר קדשנו במצוותיו וצוונו על ביעור חמץ". לאחר הבדיקה יש לבטל את החמץ שלא מצאנו. נוסח הביטול מופיע בהגדות של פסח. למחרת בבוקר יש לשרוף את החמץ שמצאנו, כפי שיבואר לאחר פרוט דיני הבדיקה. היכן יש לבדוק? כל המקומות שנמצאים ברשותו של יהודי ויש חשש שנמצא בהם כזית חמץ חייבים בבדיקה. לפיכך המטבח והסלון שאוכלים בהם לפעמים - חייבים בבדיקה. וכן כל חדר, מחסן ומרפסת שנכנסים לתוכם לפעמים עם חמץ - חייבים בבדיקה (שו"ע תלג, ג-ד). ארונות בגדים שאין רגילים להשתמש בהם בשעת הסעודה, אינם טעונים בדיקה. אבל אם יש בבית ילדים קטנים, אזי גם ארונות הבגדים צריכים בדיקה, משום שיש חשש שמא פתחו את הארונות כשחמץ בידם, ואולי אף החביאו בהם מאכלי חמץ. וארונות גבוהים שאין יד הילדים הקטנים מגיעה אליהם - אינם צריכים בדיקה. וכן צריך לבדוק את המכונית ואת התיקים שלפעמים מניחים בהם דברי מאכל. ואנשים מבוגרים שאינם רגילים להניח מאכלים בכיסיהם, אינם צריכים לבדוק אותם. אולם את כיסי הילדים הקטנים צריכים לבדוק. בגדים שכובסו לפני פסח, ולפני הכביסה רוקנו את כיסיהם - אינם צריכים בדיקה בליל י"ד (עיין בהמשך בהלכה 8). מי שאין לו בית, לא יברך בעת שהוא בודק את מכוניתו או את כיסיו, מפני שרק על בדיקת בית תיקנו חכמים ברכה (כה"ח תלג, צא). חדר מדרגות של בית משותף הרי הוא ברשותם של כל הדיירים ועל כולם החובה לבודקו, וימנו אחד מהם שיבדוק. (מתוך פניני הלכה) שריפת חמץ: בערב פסח בבוקר יש לשרוף את החמץ, ורצוי לשורפו לפני סוף זמן שריפת חמץ (ניתן למצוא את הזמנים באתר הישיבה). חובה לגמור לשורפו עד סוף זמן ביעור חמץ. הרב יאיר וסרטיל
שאלה: קפה כשר לפסח שהשתמשו בו בשאר ימות השנה: יש לנו אבקת קפה כשרה לפסח שהשתמשנו בה כבר לפני פסח. הכפיות שאיתן אנו שמים את הקפה בכוס הינן כפיות שמעולם לא השתמשו בהן למאכלי חמץ רותחים וגם לא חמים מאד. לכל היותר חמימים. הכפיות תמיד שטופות ונקיות לפני שמכניסים אותן לאבקת הקפה. האם ניתן לאור זאת להשתמש באבקת הקפה גם בפסח?
תשובה: אם אין קפה אחר ואתם בטוחים בודאות שהכפית היתה נקיה לגמרי אתם יכולים להשמתש בקפה בפסח
שאלה: ניסיון להכשיל וחומרת אכילת חזיר: א. האם מותר לברר מידת אדיקות האדם בנושא שמירת שבת, באם מותר שגוי יתקשר אליו ביום שבת לבדוק אם יענה? ב. שמעתי שחומרת אכילת טרפה נבלה יותר חמור מאכילת חזיר. האם זה נכון, ולמה?
תשובה: א. אינני חושב שזה נכון לעשות דבר כזה, הרי הבן אדם עלול כן להרים את הטלפון ואתה מכשיל אותו. ב. אכילת חלב או דם יותר חמורה. אבל חזיר, נבילה וטריפה - כולם באותה רמה של לאו רגיל.
שאלה: זמני שקיעה חו"ל: הדפסתי זמני שקיעה בברצלונה כי אהיה שם בשבוע הבא. כתוב לי שזה לפי שעון חורף. מה זאת אומרת? לאיזה שעה עליי להתייחס כזמן שקיעה אם כתוב לי למשל ב1 4 שקיעה ב19:16?
תשובה: לכשתגיע לשם תברר אם כבר נכנס שעון הקיץ לתוקפו וא"כ תוסיף שעה והשקיעה תהיה ב20.16 אם לא יהיה יום מעונן תוכל גם להיווכח בעיניך אם השמש כבר שוקעת או שעדיין היום גדול
שאלה: סודה לשתיה להרגעת עקיצות: האם סודה לשתיה המעורבת במים המשמשת להרגעת עקיצות מותרת בפסח?
תשובה: א. יש סודה כשרה לפסח ב. אם לא שותים אותה אין צורך בהכשר
שאלה: השבת אבידה במשקפי שמש: לפני כשנתיים, לאחרי יום העצמאות תשס"ח טיילתי עם קבוצה בנחל הזוויתן בגולן. באחת העצירות, התיישבנו על גל אבנים במסלול, ושם, בין הסלעים מצאתי זוג משקפי שמש יחסית יקרים. לפי בירור שערכתי בקרב רוב מוחלט של חברי הקבוצה, המשקפיים כנראה אינן שייכות לאף אחד מהם. פרסמתי עליהן שתי מודעות באתר אבידות וציאות באינטרנט, ושתיהן לא נענו. רציתילשאול בבקשה את כבוד הרב האם מותר לי להשתמש במשקפיים, ואם לא, מה עלי לעשות בהן? נ.ב.אם זה משנה, אז בינתיים המשקפיים התפרקו בצורה שאפשר לחברן ע"י בורג באופטיקה.
תשובה: סביר להניח שהבעלים התייאש, ביחוד שמדובר במשקפיים שאבדו במסלול נחל שאין שם אפשרות לעשות הכרזה בצורה מסודרת, ואין שם "אנשי מקום" אליהם יכול המאבד לפנות. לכן, נראה שאתה יכול לקחת המשקפיים לעצמך ולהשתמש בהם. הרב ניר אביב
שאלה: קערת הסדר: האם יש סדר להנחת הדברים בקערת הסדר? (כגון המצות מימין המרור משמאל וכיו"ב). ואם כן מה הסדר?
תשובה: כמעט בכל ההגדות של פסח, בעמודים הראשונים של ההגדה נמצא סדר ההנחה בקערת הסדר לפי המנהגים השונים, ראה שם. ר' ידידיה הכהן
שאלה: גרעיני אבטיח בפסח: האם מותר לאכול גרעיני אבטיח בפסח? האם זה לא קיטניות?
תשובה: לכאורה, אין בזה גזירת קטניות כיון שהגרעינים מוצאים מאבטיח או מלון. אמנם אם נהגו במקומות אחדים להחמיר יש לברר ולא לשנות מן המנהג במקום שמחמירים.
שאלה: מותר לשהות בבית שיש בו חמץ?: חמותי החליטה לאחר ששאלה את אחיה (שהוא איש יקר ושומר מצוות אך אינו רב)לשמור בפסח בביתה בורקס שאפתה ולמכור אותו במכירת החמץ, בכוונה לתת אותו אחרי פסח לביתה שגרה בחו"ל ותבוא בעז"ה לחג. לא הצלחנו לשכנע אותה שהדבר אינו אפשרי ושאלתי היא אם זה ר להתארח אצלה בחג בידיעה שיש בביתה חמץ?
תשובה: יש מצוה מהתורה לבער או לבטל חמץ בבעלותו של אדם, או שמופקד בידו, אך אין איסור לשהות בבית שיש בו חמץ, אפילו אם בעל הבית עובר באיסור. זאת מלבד העובדה שיש לחמותך על מה לסמוך במכירת החמץ, אם כי לכתחילה עדיף שלא למכור חמץ גמור. פסח כשר ושמח.
שאלה: התרת נדרים על לפתית: אני אשכנזי, והשנה אבי החליט שאנחנו מפסיקים להקפיד על לפתית ועל שמן קנולה. אני נשוי ורוצה גם מהשנה להתחיל לאכול לפתית ושמן קנולה, האם צריך לעשות התרת נדרים?
תשובה: כל נושא הלפתית והקנולה הוא די חדש. רק אם לא אכלתם שלוש שנים לפתת וקנולה במוצהר בגלל שהחלטתם לאסור אותם אתם חייבים בהתרת נדרים
שאלה: מותר לסדר ספרים בשבת?: עקב שיפוצים לפני החג קנינו ספרייה חדשה שתוכל להכיל את כל הספרים שישנם בבית (לצערי יש מלא ספרים) האם מותר לסדרם בשבת על מנת שהבית יהיה מסודר לפסח כי כיום הספרים נמצאים בכל מקום על הספות ובכמויות אדירות מראש שבת
תשובה: אסור לעשות בשבת פעולות שנועדו לצורך יום אחר. אולם אם הספרים הפזורים פוגעים באוירת השבת יש להעבירם לפני שבת לספריה, אף בלי לסדרם שם, והעיקר שלא יהיו פזורים בבלגן שיפגע בכבוד השבת. אם לא היתה אפשרות להעבירם לספריה לפני שבת, מותר להעבירם לספריה בשבת, אך בלי לטרוח בסידורם, שכן סידורם בתוך הספריה אינו צורך השבת. שבת
שאלה: הזמנה לברית מילה: מדוע נוהגים שלא להזמין לברית מילה?
תשובה: הרמ"א מביא בהלכות מילה שיש חרם אם אדם לא מגיע לסעודת מצווה שהוזמן אליה. ולכן נהוג רק ליידע את האנשים על ברית או פדיון הבן כדי שלא תהיה קפידה על מי שלא מגיע.
שאלה: קנית וחידוש נעליים בחול המועד: האם מותר לקנות ולחדש נעליים בחול המועד?
תשובה: קניה מותרת רק אם היא צורך המועד כגון מי שאין לו נעלים ראויות ולא כיוון לקנותן במועד
שאלה: כתיבה בספר קודש: לאחרונה התחלתי לקרוא בספר תהילים. ישנן מילים שאינני מבין ועליי לחפש פירוש באינטרנט. רציתי לדעת האם ניתן לכתוב את הפירוש בתוך הספר עצמו? כלומר להוסיף את הפירוש ליד המילה? ואותה שאלה לגבי התנ"ך.
תשובה: כן.
שאלה: עניינו של כסא כלה: האם כלה צריכה או חייבת לשבת על כסא כלה, מה המקור של המנהג?
תשובה: אין שום חיוב, עושים זאת משום הכבוד.
שאלה: גרעיני אבטיח בפסח?: האם מותר לאכול גרעיני אבטיח בפסח? האם זה קיטניות?
תשובה: הם לא קטניות אולם יש חשש שקולים אותם בקמח דהיינו חמץ גמור!
שאלה: בת מצווה בעשרת ימי תשובה: האם יש אפשרות לחגוג את חגיגת בת-המצווה של בתנו בעשרת ימי תשובה?
תשובה: אין מניעה מחגיגת בת מצוה בעשרת ימי תשובה, ורק יש להזהר להדר בכשרות ולהימנע מקלות ראש. וכן יש להיזהר יותר בצניעות כדי שלא להקל באימת ימי הדין.
שאלה: קברו של ר  יונתן בן עוזיאל: התפשט המנהג בעמ"י שהולכים לקבר של צדיק מסוים שסבל את אותה הסיבה שלמענה באנו להתפלל על קברו, לדוגמה: על קבר רחל מתפללים נשים חשוכות בנים, וכדו. אם כן מדוע ההמון נוהר לקבר ר יונתן בן עוזיאל דווקא לזיווג הוגן, והלא ידוע שלר יונתן בן עוזיאל לא הי יתה בעי ה בזיווגו, אפילו היו לו 2 נשים?
תשובה: אינני יודע טעם לסגולה שהזכרת, ואולי מתוך שהיתה ידועה תקיפותו להגן על ישראל אפילו כנגד נדרים וכנגד חכמי ישראל. ואם כן- אם ישנה גזירה ח"ו של עיכוב על זיווג שנוגע לעצם החיים בכח קדושתו לבטל את הגזירה.
שאלה: תענית בערב פסח לבכור לאמו: בן בכור לאימו אך לא לאביו האם חייב בתענית בערב פסח?
תשובה: כן.
שאלה: שמן זית למאור כשר לפסח: האם יש צורך בכשרות לפסח בשמן זית למאור?
תשובה: אם אין שום חשש שישתמשו בו או בתערובתו או בנגיעתו לאכילה מותר להדליק בו נרות
שאלה: מזון ללא גלוטן לחולי צליאק בפסח: בני בן השבע לוקה במחלת הצליאק, התרופה למחלה זו היא המנעות ממזון ללא גלוטן המצוי בקמח חיטה. האם יכולה אני לתת לו את הלחם של ימות השנה המכיל שמרים וקמחים שונים כגון קמח סויה אורז וכד (אנו נמנים עם אוכלי הקטניות בפסח), אין בשום פנים ואופן קמח חיטה. כמו כן על המזונות של חולי הצליאק אין כשרות מיוחדת לפסח?
תשובה: האכילי אותו אורז וקטניות כשרים לפסח אולם בשום פנים ואופן לא מזון מחמישה מיני דגן רפואה שלמה
שאלה: אתרוג להבדלה בפסח: תקעתי ציפורן באתרוג שלי כדי שיהיה לבשמים בהבדלה. שמעתי שיש בציפורן חומר מחיטה או משהו כזה, כדי לשמור את הציפורן. האם אפשר להשתמש באתרוג להבדלה בפסח?
תשובה: נוהגים להצניע את הציפורן וממילא את האתרוג לכל הפסח ומשתמשים בבשמים אחרים
שאלה: חמץ וכשר לפסח: שרפתי חצילים על האש לכבוד פסח (החצילים עצמם כשרים לפסח) אבל בטעות נגעתי בקליפת החציל (שמימלא הולכת לפח) לאחר שנגעתי בפיתה. האם החציל נהפך לחמץ?
תשובה: אם הוא היה חם קלף את מקום המגע בעובי אצבע והשלך אותו היתר מותר
שאלה: לימודי "מורשת ישראל" במכללה: במכללה בה אני לומד יש קורסי חובה שעל הסטודנטים לקחת (פרט למי שלמד במוסד תורני כישיבה, מכינה או מדרשה), הנקראים "מורשת ישראל". בקורסים אלו יש עבודות ומבחנים. 1) האם לא יוצא שכרנו בהפסדנו בכך שמחייבים סטודנטים לא דתיים ללמוד מקצועות אלו, כי היחס שלהם יהיה רק איך להוציא ציון טוב, ואולי אף יגרום להם לשנוא את המקצוע? 2) נתקלתי בסטודנט שאינו ירא שמיים, שבחר ללמוד קורס בנושא אישות. האם יש ערך בכך שסטודנט חילוני יתמלא בידיעות הלכתיות שונות (מהי דעת פוסקים שונים), כשהוא ככל הנראה בכלל לא מתכוון ליישם זאת? האם אין חשש של "תהפך לו לסם המוות"? 3) האם לא ראוי להגביל את תחומי הבחירה לנושאים שנלמדים למשל בישיבות, כמו ספרי הרב קוק ותנ"ך הנמלד בצורה ישרה, ולא קורסים כמו "השירה היהודית בימי הביניים", לימוד תנ"ך בצורה ספרותית ועוד?
תשובה: 1. אני לא חושב שצריך לחשוש עד כדי כך. היות וזה חשוב שידעו מה זה יהדות הרי יש כאלו שלא יודעים שום דבר, אז לפחות יש איזה שהוא חוק שמחייב אותם לדעת את זה. לא נראה לי שצריך בגלל חששות פה ושם לימנע מן הצד החיובי שיש בזה. 2. אם הוא לא מתכווין ליישם אז עדיף שיהיו שוגגים ולא יהיו מזידים. צריך ללמד אותו שיש תורה ומצוות וערך ליהדות, אך לא את פרטי הדינים במידה והוא לא מתכווין לקיים. 3. צריך ללמוד את דברי הקודש שזה תורה ולא ספרות. והגישה של דברי תורה זה לא כמו לספרות. וודאי שצריכים גישה אחרת לגמרי, זה דברי אלוהים חיים - תורה מן השמיים. פעם ראיתי הסבר שכתוב על היוונים 'ביקשו להשכיחם תורתך'. איך אפשר להשכיח את התנ"ך הרי הוא כבר כתוב? אלא שליוונים לא היה אכפת שילמדו תנ"ך כמו איזה ספר תיאולוגיה עתיק, את היחס לתורה כדברי אלוהים חיים הם ביקשו להשכיח. אם לומדים תנ"ך בתור ספרות אז עדיף שלא ילמדו את זה.
שאלה: נהגת טרמפ ששרה בנסיעה: אם עליתי לטרמפ, והאשה הנהגת, התחילה לשיר, וכן, נודף ממנה ריח בשמים. (ואין איתי מסכת אב"כ, אטמי אוזניים, או משקפי רנטגן, או כל ציוד אחר) מה עלי לעשות? האם ראוי לבקש מהנהגת, לרדת מהטרמפ באמצע הדרך (באזור לא מסוכן בבנימין)
תשובה: זה נקרא הנאה שבאה לאדם בעל כורחו, והעיקר שלא תתכווין להנות.
שאלה: הל זה קטניות?: הל זה קטניות? זה די דחוף כי השוויגר הספרדיה מתחילה לבשל והיא לא רוצה לבשל עם קטניות כשהחתן האשכנזי שלה נמצא בליל הסדר.
תשובה: איני יודע אם ההל עשוי מגרגרים. עכ"פ חתן אשכנזי המתארח אצל חמיו בפסח, אומנם צריכים הוא ואשתו להימנע מקטניות ממש אך תערובת של טעם קטניות מותרת להם.
שאלה: סודה לשתיה בפסח: האם מותר להשרות מים קרים עם סודה לשתיה (לא יודע איזה חברה זה בתוך קופסה של משהו אחר) בתוך מיכל (בשביל להעביר טעם-הכרחי, ואחרי זה שוטפים במים קרים כמה פעמים את המיכל) לפני פסח ולהשתמש בזה בפסח?
תשובה: אתה יכול להשתמש בסודה לשתיה לנקות כלי לפני פסח ואחר לשתוף היטב
שאלה: הלכות שלא מקיימים: ישנן שתי הלכות שלמדתי בשולחן ערוך שאינן נהוגות היום. הרמ"א כותב (קכה ב) שצריך להגביה את העיניים למרום בשעה שאומרים קדושה אך לא ראיתי למעשה כאלו שעושים כך. בהלכות קדיש (נז ד) כותב השו"ע שיש לכרוע מספר כריעות בקדיש ולא ראיתי אשכנזים נוהגים כך (למרות שהרמ"א לא חולק). האם לקיים הלכות אלו או שיש סיבה לכך שלא נוהגים בהלכות אלו?
תשובה: הספרדים נוהגים מנהגים אלו ואין מניעה שתנהג אותם.
שאלה: חטיף פרווה בקו ייצור שהכינו בו חלבי: על חטיף צ יטוס של עלית כתוב חטיף תירס בטעם גבינה. עוד כתוב על האריזה, שהחטיף מיוצר בקו ייצור שהוכשר לפרווה לאחר ייצור חלבי. והמוצר עצמו הוא פרווה. שאלתי היא מדוע כותבים הערה זו אם המאכל הינו פרווה, והאם יש עניין שלא לאכול מוצרים כאלו בתוך 6 שעות מאכילת הבשר?
תשובה: מותר לאכול מוצר זה אחרי בשר
שאלה: אפשר ללמוד לעילוי נשמת שנים?: האם אני יכול ללמוד לעילוי נשמת ולהזכיר את האבא ואימא יחד
תשובה: כן.
שאלה: הפרדה בין בשר וחלב בכלי חימום: ברשותי, תיבה מלבנית עשויה מנירוסטה המונחת על הגז, לצורך חימום אוכל בתוכה בשבת ובחג, התיבה סגורה מחמש צידיה, כאשר דופן אחת (השישית) פתוחה לצורך הכנסת והוצאת סירים. גודל התיבה הוא: אורך: כמעט מטר, רוחב: 60 ס"מ גובה: 40 ס"מ. הדופן האורכי - פתוח (מטר -) א. האם אפשר לחמם סיר בשרי בתוך אותה תיבה ולאחר מכן להוציאו ולחמם דבר מאכל חלבי כאשר תבשילים אלו מכוסים? (לא עברו 24 שעות והמקום עדיין חם) ב. האם יש הבדל בין נוזל למוצק בעניין זה? ג. אם התיבה אינה בת יומה האם הדבר מותר? השואל הוא ספרדי.
תשובה: מותר לחמם בתיבה זו גם בשר וגם חלב בזה אחר זה, בתנאי שהחימום נעשה כשהם מכוסים.
שאלה: הקפדה על מהדרין לבני תורה: האם ראוי לבני תורה להקפיד לא לאכול עוגות שאינן מהדרין?
תשובה: המילה "מהדרין" היא חסרת משמעות. מי שמהדר באמת לומד קודם את הנושא על שיטותיו השונות ומחליט האם ראוי לו להדר כשיטה מסוימת והאם יוכל לעמוד בכך. אח"כ מברר את המציאות של אותה עוגה מסויימת, ממה היא מורכבת ועל מה מושמת תשומת הלב של ההשגחה על אותה עוגה. ורק לאחר שני בירורים אלו הוא מחליט האם בכלל יש כאן שאלה של הידור והאם ראוי להדר.
שאלה: ביעור חמץ: איך אומרים כל החמץ שברשותי הפקר כעפר הארץ ולמחרת אוכלים את החמץ שברשותנו עד השריפה?
תשובה: מתכוונים על החמץ שלא ראינו ולא על החמץ שרוצים לאכול או לשרוף, שאותו שומרים במקום מיוחד.
שאלה: כרובית וברוקלי: לא מעט זמן אני עוקב בעניין אחר המחלוקת בין מכון התורה והארץ לבין הר ויטמן. בעניין חיוב לעשות בדיקות מדוקדקות כיום. יסוד השאלה נעוץ, האם האיסור הוא דאו או מדרבנן. רציתי לשאול, מה המקילים ( הר ויטמן ודעימיה), יאמרו לגבי כרובית. האם גם במאכלים כמו כרובית וברוקלי, לא צריך לעשות בדיקות מדוקדקות? אני פונה אליכם, כי נסיתי לפנות אליו ולא כ"כ הצלחתי. האם היו דין ודברים ביניכים לבין הר ויטמן, גם בעניין זה?
תשובה: וברכת ד' אינני יודע את שיטתו ההלכתית בעניין כרובית. אולם אני יודע שהוא ביקש שמכון התורה והארץ יעשה בעבורו בדיקות כרובית בסנפרוסט, הבדיקות העלו שחלק גדול מהתוצרת היא כשרה (כאשר הרב ויטמן חתום עליה), אולם אנו לא מגדירים זאת כמהדרין. מועדים לשמחה יהודה הלוי עמיחי מכון התורה והארץ כפר דרום אשקלון
שאלה: מצות משנה שעברה: כב הרב, ראיתי שהרב השיב בעבר שיש חשש כבד לתולעים במצות משנה שעברה ועל כן אין לאוכלם, ואני תמה: אם האריזה סגורה (עטיפת ניילון) איך הגיעו לשם התולעים? ואם היו שם לפני כן, אז יש חשש לתולעים כבר כשהמצות טריות, כלומר במצות מהשנה (או שאני טועה ודין ביצי תולעים הוא שונה מתולעים?). יתר על כן, לאחר שנה, אם היו תולעים, הייתי מצפה לראות אותם בעיניים (לפחות מתים) או לפחות לראות קורים ופירורים רבים ואם אין את כל זה, למה לחשוש לתולעים? מראש ופסח כשר ושמח
תשובה: עובדה היא שגם למאכלים ארוזים יש תאריך בו פג התוקף כי אין אריזה הרמטית לגמרי
שאלה: להסיר קרם בשבת: האם אני יכולה להוריד קרם המקשה את השיער בשבת? (וברצוני להוסיף כי לקרם יש ריח טוב ואולי זה כמו שמפו וכו )
תשובה: לא נראה לי שיש בזה בעיה.
שאלה: ביקור בבתים אחרים בזמן אבלות: אני אבלה על מות אבי כבר 10 ימים (מ- 2010 03 21). האם מותר לי לבקר בבתים של אחרים במהלך החודש הראשון של האבל? באם יש איסור כזה האם זה קשור למנהגים או להלכות?
תשובה: האיסור הוא על סעודת מרעים אך לא ביקור בעלמא אלא א"כ הביקור כולל סעודה. מן השמים תנוחמי.
שאלה: שמן הקנולה: הרב ענה לפני מספר ימים באתר שנושא הלפתית ושמן הקנולה הוא חדש. מהו אם כן השמן העשוי מריפס שהאבנ"ז עוסק בו בשו"ת שלו?
תשובה: הריבס הוא הלפתית ויש לאבני נזר שתי תשובות ר' באהלה של תורה ח"ב סי' סז
שאלה: למכור בחול המועד: האם מותר למכור (דיסקים וכדומה.) בחול המועד? אני אשמח לקבל תשובה כמה שיותר מהר כדי שזה יהיה עוד רלוונטי לחול המועד.
תשובה: בעקרון מסחר אסור בחול המועד חוץ מצורך המועד או הזדמנות בלתי חוזרת
שאלה: הגעלת כלי זכוכית: בחוברת הלכות חג הפסח ( דרשת שבת הגדול ) שהוציאו תלמידי הרב, נכתב (עמוד 68) שהכשרת כלי זכוכית לנוהגים כרמ"א היא בהשריה במים 3 ימים. האם כוונת הרב גם לכלים שרוב תשמישן בחמין? ואם כן, האם הרב יוכל לציין מקור בפוסקים למנהג זה.
תשובה: זה מובא ברמ"א. אם השתמשו בכלי רק בצונן אז אף כלי לא טעון הכשרה. בכל דיני ההכשרה מדובר שהשתמשו בחם. אבל אם יש היום זכוכיות מפיירקס שכן יעמדו בהגעלה וודאי שעדיף להגעיל.
שאלה: מיקרוגל בפסח : התחלנו להכשיר את המיקרוגל בערב פסח, היה כוס במשך חמש דקות אך שכחנו לכוון הלאה כך שיהיה כ 30 דקות האם יש מה לעשות בחול המועד?
תשובה: כוס מים מתאדה תוך כמה דקות ואין צורך ולא תועלת ב-30 דקות. בכל מקרה, מותר להשתמש במיקרוגל רק באריזה כפולה של שני כלים, כגון: כלי סגור היטב כשהוא עטוף בשקית פלסטיק קשורה.
שאלה: מיציאת מצרים לקבלת התורה: במהלך חג הפסח אנחנו לומדים על התנהלותו של ה במהלך תהליך יציאת מצרים, על יחודו של עם ישראל, ואל מסעו אל ארץ אבותם. אך איך כל זה השתלב עם קבלת תורה שמצד אחד מאחדת את עם ישראל עם בוראה, אך מצד שני יוצרת מסגרת חוקים בה יש עונשים כמו כרת, מלקות וכדומה?
תשובה: הקב"ה הוציאנו ממצרים ובחר בנו מכל העמים להיות עמו להיות נושאי שמו בעולם, וזה על ידי קבלת התורה וקיומה. התורה ומצוותיה הם ההנהגה השלמה המיחדת את עם ישראל להיות עם קדוש. וכאשר אדם מישראל מפר מצות התורה הוא פוגע בנשמתו והעונשים הם כפרה ותיקון ורפואה לחולי שהוא הביא על עצמו.
שאלה: בקבוק חם בשבת: באיזה אופן השימוש בבקבוק חם בשבת מותר? הכוונה לבקבוק העשוי מגומי אותו ממלאים במים חמים על מנת להקל את הכאב במקום מסוים בגוף או על מנת להתחמם באמצעותו. החום של המים נשמר בבקבוק בערך כרבע שעה ולאחר מכן יש צורך למלא שוב מים חמים. הבעיה היא שבבקבוק נותרו טיפות מים ואם אני מחליפה את המים אני בעצם גורמת לבישולם?!
תשובה: אם זה למטרה רפואית מותר רק למי שהחולי שלו חמור, כגון אם זה חולי שבעטיו הוא צריך לשכב במיטה, אז יהיה מותר להשתמש בבקבוק. אולם אם לא מדובר בחולי אז מותר להשתמש בזה בשביל להתחמם. צריך לנער את הבקבוק היטב והטיפות הקטנות שבכ"ז נשארות אין צורך לחשוש אליהם.
שאלה: האם יש עדיפות לשם מהתנ"ך?: האם שמות של אמוראים כמו נהוראי, ינאי או שמות של רבנים גדולים שאינם נזכרים בתנ"ך, מומלצים כמו שמות מהתנ"ך או שמא לשמות מהתנ"ך יש את החוזק הרב ביותר, ועדיף לבחור שם מהתנ"ך? (שמות כמו אבינועם, יהונדב, נוח, וכו.?)
תשובה: העיקר הוא שהשם יהיה עם משמעות חיובית או על שם אדם צדיק, ואין עדיפות לשם מהתנ"ך דוקא.
שאלה: ניקוי לאחר שנכנס הפסח: ניקיתי את העכבר של האינטרנט. אתמול בערב ראיתי שהוא עדיין מלא פירורים, האם עשיתי איסור ח"ו? מה עלי לעשות?
תשובה: האם אתה אוכל לחם תוך כדי עבודה במחשב? גם אם המדובר בפירורי לחם אסור לך ליהנות מהפירורים אחרי הפסח אולם העכבר מותר בשימוש.
שאלה: תפילת מנחה בשעה 1300: מזה כחצי שנה אנו מקיימים תפילת מנחה בהפסקה הקיימת במפעל בין 13.00 ל 13.15 כעת עם תחילת שעון קיץ, זמן תפילת מנחה הוא בערך ב 13.15, מחד ההפסקה היא לפני זמן תפילת מנחה, מאידך אם לא נארגן את התפילה ב 13.00 האנשים לא יתפללו בזמן אחר (רוב הציבור במנין הזה הם אנשים מסורתיים שלא יתפללו בקביעות מנחה ללא קיום המנין). האם נוכל להמשיך לקיים את המנין ב13.00 שהיא אחרי חצות היום אבל לפני זמן תפילת מנחה?
תשובה: לצערי, זמן מנחה הוא ב13.15, לא לפני כן.
שאלה: עיצוב עצי פרי: נהוג ע"י הגננים לעצב עצים בצורה מיוחדת בכניסה לבית, ע"י גיזום ענפים ויצירת צורה יפה שאין זו דרך גדילתו של העץ. בדרך כלל עושים זאת בעץ סרק. האם מותר לעצב גם עץ פרי? האם יש בזה משום "בל תשחית"?
תשובה: יש שאלה האם יש בל תשחית במספר ענפים, דהיינו: בל תשחית הוא את העץ, כפי שהתורה אומרת "את עצה", אולם יש שלמדו שגם ענפים בעץ יש בהם דין בל תשחית. ברור שהורדת ענפים לטובת העץ אין בכך בל תשחית, שהרי איננו משחית את העץ אלא לטובת העץ. אבל הסרת ענפים שאינן לטובת העץ אלא לנוי נראה שאין זה מדרכי חסידות, שהרי לכל ענף יש ייעוד (אלא א"כ הוא מזיק וכדו') ושר האומר לו גדל. אבל מבחינה הלכתית אי אפשר לאסור הסרת ענפים לצורך נוי, כשם שגוזמים ענפים לצורך קלות בגישה לעץ וכד'. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: אכילה מהריצפה בפסח: שמעתי, שבפסח אסור לשטוף ולאכול אוכל שנפל על הריצפה. האם זו חומרה? ומה לגבי כלים כשרים לפסח, שנפלו על הריצפה? האם יש הבדל בין הכלים שנפלו בבית לבין הכלים שנפלו במקום ציבורי, כגון סופר?
תשובה: יש נוהגים שכל דבר שנפל על הרצפה בפסח שוטפים אותו ואם אי אפשר נמנעים מלאוכלו. מנהג זה אינו מחייב מי שלא נהג אותו. אך כלים ומצרכים עטופים אינם בכלל זה.
שאלה: פתיחת המזל בחתונת אחות: אחותי (הצעירה ממני) נישאה לפני כשבועיים, ושמעתי מאנשים רבים שברכו אותי שהיא בנישואיה תפתח לי את המזל. שאלתי היא האם יש בסיס לדברים, האם יש מקור לאמירה זו? ואם כן, היכן?
תשובה: אינני מכיר מקור לזה בהלכה.
שאלה: היתר דיבור בתפילה לגבאי: א. האם יש היתר לגבאי לדבר בתפילה ובקריאת התורה לצורך מציאת חזן והעלאה לתורה? ב. האם המתפלל הנשאל יכול גם כן לדבר? ג. אם לא - אז בלית ברירה עדיף טירחא דציבורא או לדבר?
תשובה: א. יכול לדבר בין הפרקים אפילו בין ברכות קריאת שמע. אולם תוך כדי קריאת התורה אין לדבר. ב. לכתחילה זה לא נכון לדבר. אולם אם דיברו זה לא מפסיק כל כך.
שאלה: קבלת התורה דווקא לאחר יציאת מצרים: אם הקב"ה ברא את האדם ורצה לתת לו את התורה, מדוע הוא חיכה עד אחרי יציאת מצרים?
תשובה: יש עיקרון שאותו אומר המהר"ל במספר מקומות. סדר בריאת העולם שקודם נברא החומר ורק בסוף באה הצורה ומשלימה את מה שחסר בחומר. הרעיון הוא שדברים שיש בהם כוח להביא שלמות לעולם הם באים לעולם רק בשלב האחרון. המהות של הדברים השלמים שהם יכולים לבוא רק בשלב האחרון שהרי הם באים להשלים את המציאות. כך גם בנוגע לתורה, שהיא הצורה והנשמה של כל המציאות. קודם הקב"ה גומר לברוא את השבעים אומות. רק לבסוף הקב"ה בורא את עם ישראל. עם ישראל הוא הצורה והנשמה של כל האומות. ובודאי שאם עם ישראל נברא לאחרונה רק אז ניתן לתת את התורה לעם שמתאים לנשמת התורה.
שאלה: סימני כשרות בעופות: מדוע לבהמה כשרה יש סימנים, לדגים כשרים יש סימנים ולעופות אין סימנים?
תשובה: אכן יש סימנים שניתנו ע"י ח לעופות כשרים והם מובאים במשנה בחולין פרק ג משנה ו. ויש לשאול מדוע לא נכתבו סימנים אלו בתורה? יתכן שבגלל שמספר העופות האסורים הוא מועט מאוד וכל השאר כשרים, יותר פשוט לכתוב את שמותיהם. עוד יתכן, שהתורה רצתה שבעופות לא נסתמך על הסימנים אלא נאכל רק במקום שיש מסורת לכך, וכפי שנפסק בשו"ע יו,ד (סימן פב סעיף ב) שעוף טהור נאכל רק על פי מסורת, והטעם לכך הוא שלא נכתבו סימנים אלו בתורה. הרב יאיר וסרטיל
שאלה: מסחר במניות בחול המועד דרך האינטרנט: ראיתי שהרב כתב באחת התשובות שיש לאסור מסחר בבורסה(אלא אם מדובר במקרה מיוחד) רציתי לחדד את השאלה על קנייית מניות בעיקר דרך האינטרנט שהרי בשו"ע בסימן תקלט סעיף א מובא איסור סחורה בחוה"מ ובמשנ"ב ס"ק א כתב שהטעם הוא מפני הטורח. לכאורה לפי זה קניית מניות דרך המחשב שכל הפעולה הנצרכת היא לחיצה על מקש תהיה מותרת או שמא יש כאן מעין "לא פלוג"?
תשובה: מי שעבודתו במחשב זהו הטורח שלו ואסור לו לעבוד במועד
שאלה: נזק שניגרם תוך ישיבה על ספסל: ישבתי עם אשתי על ספסל המיועד לארבעה והוא נשבר (משקלינו הוא רגיל). האם עלינו לשלם פיצוי על הספסל, או שניתן להגיד כי מאחר ולא עשינו שום דבר רע (היה מותר לנו לשבת שם) אנו פטורים מת?
תשובה: כיוון שישבתם ברשות, והשימוש בספסל היה באופן הראוי לו ודרך שימושו   הרי אתם פטורים מלשלם. מקורות: הגמרא בבבא קמא דף י' ע"ב אומרת :"חמישה שישבו על ספסל אחד ולא שברוהו ובא אחד וישב עליו ושברו - האחרון חייב". והגמרא דנה מתי בדיוק האחרון חייב ומתי כל היושבים חייבים, אך הרא"ש בסימן י' מסייג את כל דברי הגמרא ואומר: שדוקא אדם שמן חייב אם נשבר הספסל תחתיו, אבל שאר כל אדם פטורים. ספסל עשוי לשבת עליו והרי זה כשואל שפטור כשמתה מחמת מלאכה. (כלומר   אדם ששאל חפץ מחברו לשימוש מסוים והשתמש השואל בשימוש הראוי לאותו חפץ ובכל זאת קרה נזק, הרי זה נחשב כמתה מחמת מלאכה והדין הוא שהשואל פטור מלשלם). וכן פסק הרמ"א בסימן שפ"א סעיף א'. הרב חגי לרר